1Dam Alat Aho gagu fi hasi modi Am damaleheda num debu Efesus laba azihi dam abo Kristus Yesus bake tu vuzehi Amti vou ali ahu vàmadi gi labaha bohu meedam dam oa, neàte. Eho Paulusat sunit nim toedume uba oluho. Alat amu neha, “Paulusat fa Am Adat Kristus Yesus Aho gagu olu Am im vameadume esmozi laiamda meidatelese,” lahame Alat amu labi eba fet gagu vàmadi esuhu labe em ame im modem datelehe bak. Eho ame dat meida nibe sunit nim toedume uba oluho. 2Eho uba ozome neha, “Im Ai Alati im Boehàda Kristus Yesusti ahili uba ozahit deeli im neà bak modi esuidase. Labi uba modi um ahu faheme fi goaitom vaba gi vabademsuse,” lahame eho ozodume Ala bake labihasu tom gagodam bak. 3Iho Alam Adat Kristus bake tu vuzehi Amti vou ali ahu vàmadi meedam labe Aho asum ahoba iubet Am Aha Nutabe Neàna labe iba im neà bak mei im neà bak mei lahadume iba modi esuidaha bak. Labihàmu imo Ala bake abo im Boehàda Yesus Kristus labe Am Ai laba, “Am abo feàte,” lahame ahu adat iedi vou baedase. 4Nasi ozomale. Asum ahoba iuba modealahana lamti bak niba modealahana nimti ahebu na vabna alimeat modehe vab di iube Alat ame di labe gi neham bak fet ozome esuhu bak. “Dam bakda nibe iho Am Adat Kristusti vou ali ahu vàmadehezobe im fa Am damalese,” lahame fet ozome neàdi ab ahumdi esuham bak. Iho bakda nibe ozo, “ ‘Alat fà iba aame deelese,’ lahame gi im Abadata fi hasi meedàmu ba meit iba vàlu gagom vabiem bak lam meedase,” laham bak laba ozome gi aham di iube, “Am damalese,” lahame fet ozome ahumdi esuhu bak. Labi laha ame di labe Alat nehi fet ozo, “Am Adat Yesus Kristus labe Aba Aho iba ba soat vausu fa vei neàdedam bak labet iba modi Am damalese.” Abo, “Mei data ve voadaha bakti ulohona meedase,” lahame amu gi labi fet ozome neàdi esuhu bak. Aho iba nasi fet deeli meedam labe, “Ebe Eho meedalo àhàki meedam bak meedase,” lahame labihaha bak. 6Labihàmu iho Alat Aba Aho deeleheda Yesus laba iho vou ali ahu vàmadi meedàmu Aho ozahit iba lab bisi deeli IM neà bak ilabdi modi esuidaha bak lam damat ame bak laba vi ozome Ala bake, “Am abo feàte,” lahame vou tom baedam bak lam gi ahole tom vou baedam bak. 7Alat ozahit iba duana deeli im neà bak modi esuidam Alat modem labe Am Adat Yesus lam iba dam badate ab oluham bak. Labi olu Aba modi ibi iho faina meedàmu Alat iba beom bake, “Aho fa ot vai faatose,” lahame, “Damat Am ut tetehesuhunaso laba esu paku dome elom neàte,” lahame ahit uledi Am vasea veàtoi ibi iho faina lab meedam bak lam Alat gi ozahigeàmu fa ab vei neàdedaham bak. 8Alat Aba Aho iba lab ozahit deeli im neà bak modi esuidam bak lam ba koedehe vaba abo duana meedaha bak. Labi laha Aho ozome modelo modem im lam ahebu Aho iba modi iho ozobohudedume fi gatedam bak. 9Alat amu neha, “Kristusat Aba Aho lab meedam bak labet modi Ebe Eho ozoho bak nehasu meedume neàdese,” lahame Aho labihasu fet ozome ahumdi esuhu bak lam dam amudate vastehe im lam Ahamo fa uledi iba dam badate fi zeam bitoho labe im ab ozobohudi fi gatedaham bak. 10Aho neha, “Am Adat Kristus labe Aba Aho ba meedam bak lam modeme neàdi Aba Aho ozoho digat ba vou fuhuzobe Kristus bake modi Boehàdatebo vàmteadi na asum ahoba iuba modealahana zi lamti bak adba niba modealahana zi nimti ahebu fa vamateme Kristusam nali vàmadi vuusdase,” lahame Aba Aho amu fet ozome ahumdi esuhu bak am bak. 11Alat Aho modelo àhàki fet ozome esuhu im lam ba setem vaba abo gi imbodi modem tadem Alat modem bak. Labihadam Alat modem labe Aho amu na ahebu alimeat modehe vab di iube neha, “Im Yahudi dam nibe iho Kristusti vou ali ahu vàmadi meedàmu im fa Am damalese,” lahame labi fet ozome esuhu labe im Yahudi dam nim Alat ab vame gagu fi hasi Am damaleham bak. 12“Nehadase,” lahame labihaha bak. Im Yahudi dam amu neha, “Kristus labe nehada tame,” lahame nasi tu vuzehi vou faodam damat modemu dam ahebu aame ozo, “Ala abo feàte,” lahame vou baedam bake Alat ahit iba nasi deeli fi hasi vame Am damalehe bak. 13Labi um Efesus dam abo Yahudi damat modem vab dam um laha labihaha bak. Alat uba laha modi iho Yahudi damat modehe bakti uloholi uba fi hasi vame Am damalehe bak. Uho amu Alam im imbona lam abo iho faina meedam bake Alat iba beolo modemu Kristusat fa iba soat vausu fa vei neàdehe Im Neàna lam uho aihi di labe uho Kristus bake ab tu vuzehi Amti vou ali ahu ab vàmadeham bak. Labi uho Kristusti vou ali vazisi ahu vàmadehemu Alat Aho amu neha, “Am Aha Nutabe Neàna ba uba nom olu tame,” lahame fet gagu vàmadi esuhuna lam uba nom ilu uba ab vizedaham bak. “Um Em naeda am tame,” laham bak um ozobohudelo ahit labihaha bak. 14Uho neham bak nim nasi vi ozomale. Meit aho valo modem nazoh meit vam bak labna zohàme dat na deda laba fet nasi doi lu esum meo bak. Aho ba diamut imbodi doi dua zoho lom bak ehe labe ahit labihaha bak. Ame bak lamti Alat Am Aha Nutabe Neàna labe imti umti nasi vizedaha bak lam ulohote. Neham bak. Am Aha Nutabe Neàna labe iba nasi fet modi vizedaha labe Aho neha, “ ‘Iba Am damaleheda niba lo tame,’ lahame fet gagu esuhuna zi totbaho ahebu lam iho ba diamut vam bak,” laham bak lam im ozobohu bak am bak. Labi Alat Am Aha Nutabe Neàna labe iba Am damaleheda niba modi vizi vi vabiedume Alat Aho ozoho digat fuhuzobe iho fai bak niba azim bak nim Aho modi isi fa fi tadzi im asum ahoba iuba ab vousai neàdemam bak. Labihadam bak labet modi im ahebu fa Ala bake, “Am abo feàte,” lahame ab tom vou baedamam bak. 15Alat uba neà bak labihadàmu eho gi Ala bake, “Neàte,” lahame tom vou baedam tadedam bak. Uho im Boehàda Yesus bake lab keàtet tu vuzehi meedam bak lamti labi Alam damaleheda totbaho ahebu laba uho laha deeli meedam bak lamti labihasu meit eba li vameadaha im ahum lam eho gi ahamte aihi di labe 16faasi uba vi ozome gi Ala bake, “Neàte,” lahame tom vou baedam tadedam bak. Labi laha eho uba vi ozodam labe gi Ala bake im nehasu tom gagodam tadedam bak. 17“Im Ai Ala bisi feàda abo im Boehàda Yesus Kristus vuusdamda oa, Oho Om Aha Nutabe Neàna labe dam laba modi vizi dam labe fà na im ahebu ozobohu aabodi iademe meedase. Labi laha Obo Oho modelo ozom im lam ahebu Oho dam laba laha modi fi zeam bitoi dam labet aime ozobohudi fi gatedase,” lahame eho labihasu tom gagodam tadedam bak. 18Labi laha eho neo uba nehasu vi ozome tom gagodam bak. “Im Ai Ala oa, dam lam abo Oho neha, ‘Om damalese,’ lahame lab fi me vame Om damalehe dam laba Oho im neà bak ba modi esuiam im lam dam lam biem bake Oho dam labe im ahu ad laba modi ozobohudi fi gatei ame bak laba tu vou faodam bak modele. Labi Oho ba abobo modem zoho amu nasi fet ahumdi esuhu im neà bak lam, ‘Abo duate,’ laham bak lam dam labe im ahu ad laba fà modi ozobohudi fi gatedase. 19Labi laha iho Kristus bake tu vuzehi meedam dam niba Ala labe Aba Aho im ahu ad niba lab vabiedam bak lam, ‘Iho damat modem biem im feàna meedam Ala Om am bak,’ laham bak lam ame dam nibe fà ozobohudedase,” lahame eho labihasu Ala bake tom gagodam bak. Alat im ahu ad niba vizi vabiedamna lam abo im feànat modem bak. Ame na labet Aho Kristus bake modi Am eloho bak labet fa ahedi usai fa neo modi tom ilu asum ahoba iuba Am Aiam ahi totbaho laba modesu Amti uloholi feà Dateli fa Alati ahili na ahebu vuusdam bak. 21Alat Am feà bak lam Kristus bake modi vizi im dedatelehe bak lam abo feàte. Abo dam bake vuusdam boehàda eeda zi ahebu ame. Labi im dedamalehe dam zi ahebu ame. Labi asum doni beaba laba modealadaha boehàda zi ahebu ame. Labi Alat Am im gagu vou usem dam zi ame. Labihasu ahebu Yesusat foti fotidume ee vousai asum ahoba iuba tom novai modesuhu bak. Abo etei ee eheda modeo, ba diamut ee eheda modeo, gi labaha ee vousai vou baedam bohu vuusdamda Am am bak. 22Labi laha Alat fa ame Da Kristus laba modi fa feà Dateli Aho fa na ahebu vuusdam bak labet modi ame na labe Aba fa ab ulededamam bak. Labi laha dam Kristus bake tu vuzehi vahi meedam dam labe iho teudi neàdedam bak laba ozome Alat ahit ame Da Kristus bake gagu Aho fa ame dam laba im vameadume faheme modidam Datelehe bak. 23Im Kristus bake tu vuzehi vahi meedam dam nim im gi Kristusam soabo ozomomna im am bak. Labi aho iba lab im vameadume faheme modidam bak laba ozome im dam ahulat vi ozome meedamna ozomomna Kristus am bak. Kristusat Am abo feà labe na zi ahebu Aho vuusu la modi le modidam bak lamti uloholi iho Kristus bake tu vuzehi meedam dam nibe ibi iho ozome meedam bak ahebu gi Kristus labe Am feà bak iba modi vizehe labe iho na im meedam bak.
ace_Latn